เงินบาทเปิดตลาด 31.71/73
ธนาคารซีไอเอ็มบี ไทย รายงาน เงินบาทเปิดตลาดเช้านี้อยู่ที่ระดับ 31.71/73 ปรับตัวแข็งค่าตามเงินยูโร
10 ก.ค. 2555

ธนาคารซีไอเอ็มบี ไทย รายงาน เงินบาทเปิดตลาดเช้านี้อยู่ที่ระดับ 31.71/73 ปรับตัวแข็งค่าตามเงินยูโร
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.71/73 บาท/ดอลลาร์ ปรับตัวแข็งค่าจากช่วงปิดตลาดเย็นวานนี้ที่ระดับ 31.79 บาท/ดอลลาร์ เคลื่อนไหวในทิศทางเดียวกันกับค่าเงินยูโร
"(เงินบาท)ปรับตัวแข็งค่าตามยูโรที่เมื่อวานอ่อนค่าไปมาก" นักบริหารเงิน กล่าว
ปัจจัยที่ส่งผลกระทบต่อค่าเงินยังคงเป็นประเด็นเกี่ยวกับปัญหาวิกฤตเศรษฐกิจของสหภาพยุโรปเช่นเดิม และรอดูตัวเลขดัชนีผู้บริโภคและผู้ผลิตของจีนที่จะประกาศออกมาว่ามีทิศทางเป็นอย่างไร ส่งผลกระทบต่อเศรษฐกิจอย่างไรบ้าง
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 79.48/52 เยน/ดอลลาร์ ปรับตัวแข็งค่าจากระดับ 79.57 เยน/ดอลลาร์ ส่วนเงินยูโรอยู่ที่ระดับ 1.2300/2304 ดอลลาร์/ยูโร ปรับตัวแข็งค่าจากระดับ 1.2280 ดอลลาร์/ยูโร
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 31.67-31.77 บาท/ดอลลาร์